Lene Espersen (KF), 1999-02-10:
Lovforslaget lægger op til en forenkling af den gældende lovgivning, fordi det sammenlægger to love, nemlig lov om zoonoser, der skal forebygge og forhindre smitte af sygdomme mellem dyr og mennesker, og lov om husdyrsygdomme, der alene bekæmper sygdomme hos husdyr.
Det Konservative Folkeparti kan støtte den her sammenlægning, og vi mener i den forbindelse, at det er vigtigt at bevare det jord til bord-princip i lovens udmøntning, som vi også normalt her i Folketinget gør meget ud af, fordi der skal være sammenhæng i det.
Ligeledes indeholder loven en implementering af EU-lovgivning omkring handel med kvæg og svin, hvor der skal være mulighed for at godkende og registrere.
Det mener vi også er helt i overensstemmelse med tingene, specielt når vi ser på den udvikling, der har været på EU-plan, hvor bekæmpelse af zoonoser er kommet højere op på dagsordenen, og hvor vi i hvert fald belært af BSE-krisen har indset, at der altså er behov for, at vi generelt på EU-plan får strammet op på det her område.
Et andet nyt element i lovforslaget er, at akvakulturdyr nu bliver indbefattet af lovens bestemmelser om bekæmpelsessygdomme, og det kan vi også støtte.
Vi har ikke nogen problemer med det her, men vi må sige, at der måske under udvalgsarbejdet skal stilles nogle spørgsmål omkring den liste med smitsomme sygdomme, som lovforslaget giver udtryk for.
Vi kan nemlig se af nogle af høringssvarene, at der er nogle, der ønsker, at der er andre sygdomme, der skal optages på listen, og jeg synes da, det er værd at gå til bunds i, om der er nogle af de her sygdomme, som burde være indbefattet.
Det sidste og mest kontroversielle element i forslaget er jo fremtiden for de veterinære grænsekontrolsteder.
Her lægger ministeren op til en øget brugerbetaling, hvor statens forpligtelser ophører, og hvor man kan sige, at man i princippet overlader det til markedskræfterne at bestemme, hvor og hvor mange steder der skal være veterinær grænsekontrol.
Man kan selvfølgelig sige, at som et overordnet princip kan det da godt være, at der er behov for, at man sammenlægger nogle af grænsekontrolstederne, og at markedskræfterne jo i hvert fald er en måde at gøre det på.
Men jeg må sige, at jeg mener, at det helt overordnet må være sådan, at den veterinære grænsekontrol, vi har, skal være fuldt ud troværdig, og derfor mener jeg, at noget af det, man måske skal flytte vægten over på, er at have en sikkerhed for, at der er det nødvendige personale, det nødvendige apparatur osv., der gør, at man altså kan varetage kontrollen på en betryggende måde.
Vi kan se af høringssvarene, at der er blevet stillet mange mange kritiske spørgsmål til det her element, og det er klart, at det er noget, som vi i Det Konservative Folkeparti tager alvorligt, specielt når havnevirksomheder og andre gør opmærksom på, at de jo altså har investeret betydelige beløb i, hvad man kunne kalde god tro til, at de kunne bevare en forretning på det område.
Det er derfor noget af det, vi bliver nødt til kritisk at se på under udvalgsarbejdet, og det er det, vi vil stille spørgsmål om.
Men overordnet set
synes vi, at det princip, som lovforslaget er skrevet under, er rigtigt, og så vil vi gå ind kritisk og se på nogle af enkeltelementerne, herunder selvfølgelig også nogle af de mange bemyndigelser, der er på lovområdet.